b"\n_START_ARTICLE_\nEscola de la Torre de Rialb\n_START_SECTION_\nSituaci\xc3\xb3\n_START_PARAGRAPH_\nL'escola, dins del nucli de la Torre, es troba al sector central-sud del terme municipal, sobre una graonada del marge esquerre del riu Rialb, damunt la llengua del pant\xc3\xa0 hom\xc3\xb2nim que en l'indret inunda la vall. Junt amb l'esgl\xc3\xa9sia de Sant Iscle i Santa Vict\xc3\xb2ria i una casa pairal forma un notable conjunt arquitect\xc3\xb2nic._NEWLINE_S'hi va per la carretera asfaltada que es deriva del punt quilom\xc3\xa8tric 12,7 de la C-1412b (de Ponts a Tremp), direcci\xc3\xb3 Politg, que arriba fins a Peramola. Als 3,2 km., despr\xc3\xa9s d'haver passat el viaducte que creua les aig\xc3\xbces del pant\xc3\xa0, es pren el desviament de la dreta que porta al nucli de la Torre.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici a\xc3\xafllat de planta rectangular, adaptat al desnivell topogr\xc3\xa0fic del terreny, en el centre del nucli rural. T\xc3\xa9 murs de ma\xc3\xa7oneria amb carreus que encerclen les obertures, roset\xc3\xb3 per a ventilaci\xc3\xb3 de la sota coberta i les finestres i porta principals orientades cap a llevant. Acc\xc3\xa9s per la banda nord. La coberta \xc3\xa9s de teula \xc3\xa0rab a dos vessants.\n_START_SECTION_\nHist\xc3\xb2ria\n_START_PARAGRAPH_\nPertany al conjunt d'escoles p\xc3\xbabliques constru\xc3\xafdes a comen\xc3\xa7aments del segle XX a la Baronia de Rialb, restant totes abandonades. Altres exemples s\xc3\xb3n la de Palau de 1914 i la de Pallerols de 1912. A la Torre hi havia la Casa de la Vila, de tota la Baronia, traslladada actualment a Gualter."